钦定古今图书集成/方舆汇编/职方典/第1182卷 > 《竹楼记》前人
## 钦定古今图书集成/方舆汇编/职方典/第1182卷 > 《竹楼记》前人

黄冈之地多竹，大者如椽。竹工破之，刳去其节，用代
陶瓦，比屋皆然，以其价廉而工省也。子城西北隅，雉
堞圮毁，蓁莽荒秽，因作“小竹楼”二间，与月波楼通，远
吞山光，平挹江濑，幽閴辽敻，不可具状。夏宜急雨，有
瀑布声；冬宜密雪，有碎玉声；宜鼓琴，琴调和畅；宜咏
诗，诗韵清绝；宜围棋，子声丁丁然；宜投壶，矢声铮铮然，皆竹楼之所助也。公退之暇，披鹤氅衣，戴华阳巾，
手执《周易》一卷，焚香默坐，销遣世虑。江山之外，第见
风帆沙鸟，烟云竹树而已。待其酒力醒，茶烟歇，送夕
阳，迎素月，亦谪居之胜概也。彼齐云落星，高则高矣；
并干丽谯，华则华矣。止于贮妓女，藏歌舞，非骚人之
事，吾所不取。吾闻竹工云：“竹之为瓦仅十稔，若重复
之得二十稔噫？吾以至道乙未岁自翰林出滁上，丙
申移广陵，丁酉又入西掖，戊辰岁除日，有齐安之命，
己亥闰三月到郡，四年之间，奔走不暇，未知明年又
在何处，岂惧竹楼之易朽乎？幸后之人与我同志，嗣
而葺之，庶斯楼之不朽也。”咸平二年八月十五日记。